Temeljem članka 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica OŠ „Vitomir Širola-Pajo“ Nedešćina, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIM U CILJU ZAŠTITE PRAVA UĈENIKA**

1. **Program fizičke sigurnosti u školi**

OŠ „Vitomir Širola-Pajo“ Nedešćina, u sklopu vođenja poslova zaštite na radu, ima sklopljen ugovor sa firmom INDIKATOR d.o.o. iz Labina s kojom surađuje po svim pitanjima vezanim uz sigurnost i zaštitu učenika i zaposlenika Škole.

U suradnji s imenovanom firmom poduzete su sve preventivne mjere za siguran boravak u prostorima škole. Svake dvije godine radi se revizija Procjene opasnosti u školi u kojoj se izrađuje izvještaj za cjelokupni prostor i sva radna mjesta u školi.

U skladu sa Planom evakuacije u školi su postavljene oznake za puteve evakuacije kao i znakovi za uzbunjivanje te važni telefonski brojevi u slučaju opasnosti.

Svi djelatnici škole položili su ispit za rad na siguran način i zaštitu od požara.

U skladu sa zakonskim obvezama u školi se redovito provodi kontrola uređaja, strojeva, električnih instalacija, vatrogasnih aparata i gromobrana.

U svrhu sprečavanja provala u školsku zgradu matične škole postavljen je alarmi sustav zaštite.

U 2020. godini u Školi nije bilo ozljeda na radu u skladu sa odredbama Zakona tj. ozljeda uzrokovanih nedostacima prostora i opreme.

Prije početka nastave, te za vrijeme odmora organizirano je dežurstvo učitelja u hodniku škole te na školskom dvorištu. Raspored dežurstva učitelja nalazi se na oglasnim pločama u matičnoj i područnoj školi.

1. **Provođenje preventivnih aktivnosti i programa**

Preventivni programi OŠ „Vitomir Širola-Pajo“ Nedešćina za godinu 2019./2020. planirani su Godišnjim planom i programom rada škole, Školskim kurikulumom te programima rada razrednika. Tematski se mogu podijeliti u programe:

-zaštite zdravlja učenika,

- programe prevencije ovisnosti ,

- programe prevencije nasilja.

Programi se provode u sklopu redovne nastave, zdravstvenog i građanskog odgoja, sata razrednika, školskih ili razrednih projekata, predavanja i drugih aktivnosti koje organizira školska ustanova samostalno ili u suradnji s drugim institucijama.

Zaštita zdravlja učenika provodi se na razini cijele ustanove. Organizirana je prehrana za sve učenike, za učenike iz socijalnog programa marendu sufinancira Općina sv.Nedelja.

Škola je već šestu godinu uključena u projekt „Shema školskog voća“ putem kojeg se potiče učenike na konzumiranje voća.

Školska liječnica u sklopu plana aktivnosti provodi redovna cijepljenja i sistematske preglede te predavanja o zdravoj prehrani i pubertetu.

Rad na prevenciji ovisnosti provodi se pojačano  tijekom mjeseca borbe protiv ovisnosti (15. studeni do 15. prosinca) u svim razrednim odjelima.

Tijekom mjeseca veljače održane su edukativne radionice na temu sigurnijeg interneta i to za učenike 4. razreda i učenike viših razreda u sklopu nastave informatike u svrhu prevencije elektronskog nasilja među učenicima.

Veljača je i mjesec kada se uključujemo u obilježavanje Dana ružičastih majica posvećenog prevenciji vršnjačkog nasilja. Učenici kroz satove razrednika ili u sklopu redovne nastave obrađuju teme o vršnjačkom nasilju te uz prigodne plakate šalju poruke o važnosti prijateljstva, mirnog rješavanja sukoba i toleranciji. Dan ružičastih majica obilježava se posljednje srijede u mjesecu veljači.

S obzirom da je od 16. ožujka 2020. nastava bila organizirana za sve učenike zbog izrazito nepovoljne epidemiološke situacije izazvane COVID-19 virusom, planirane aktivnosti i projekti vezani uz zaštitu zdravlja učenika, programe prevencije nasilja te prevencije ovisnosti odrađivali su se u online okruženju. Naglasak je najviše bio na zaštiti zdravlja i pridržavanje mjera zaštite koje je propisao stožer civilne zaštite u vidu obveznog nošenja maski u zatvorenim prostorima, pojačane higijene ruku i držanje distance.

Zbog nastale situacije, rad djelatnika organiziran je kao rad od kuće za sve učitelje, dok je za ostale djelatnike organiziran na način da su se izmjenjivali u školi u grupama za obavljanje samo nužnih poslova.

Kako bi udovoljili epidemiološkim zahtjevima škola je nabavila dovoljnu količinu dezinfekcijskih sredstava, dezinfekcijske barijere i beskontaktne toplomjere za mjerenje temperature.

Nakon povratka učenika nižih razreda u školu 25. svibnja, Škola je pojačala higijenske mjere kako bi što je moguće više zaštitila zdravlje učenika i djelatnika.

Tijekom izvođenja nastave na daljinu izrečena je jedna pedagoška mjera opomene zbog nesudjelovanja u nastavi i neizvršavanja obveza.

1. **Selektivni programi prevencije**

Selektivni programi prevencije obuhvaćaju aktivnosti usmjerene na pojedince, skupine ili razrede sa značajnijim problemima u ponašanju. Tijekom 2. polugodišta školska pedagoginja je obavljala konzultativne razgovore s učenicima koji su dobili pedagoške mjere s ciljem osvješćivanja ponašanja.

Ravnateljica škole.

Klara Švraka,prof.

KLASA:602-02/20-01-02  
URBROJ:2144-18-01-20-01-1

Nedešćina, rujan 2020.